Okresná prokuratúra Košice-okolie 
Štúrova 7, 041 47 Košice 	

Sp. zn. : 2 Pv 101/13/8806	Košice, 12.4.2013
EEČ : 2-65-104-2013

U Z N E S E N I E

Trestná vec:	obvinený XXXXX a spol.  
Prečin:	Krádež podľa § 212 odsek 2 písmeno d Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Košice-okolie
Podľa § 216 odsek 1 Trestného poriadku podmienečne zastavujem trestné stíhanie obvinených:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v katastri obce XXXXX, okres Košice - okolie, dňa 26. 01. 2013 v čase okolo 12.00 hod. po vzájomnej predchádzajúcej dohode na parcele č. 675/1, ktorá patrí do lesného pôdneho fondu vykonali krádež dreva tým spôsobom, že obv. XXXXX ml. rámovou pílkou vyrezal stromy dreviny hrab a drevo o množstve 3 m3 naložil ich na vozík a tento spoločne s XXXXX zvážal z lesa, pričom pri vychádzaní z lesa boli prichytení lesnou strážou, čím pre Združenie urbaristov a pasienkových a pozemkových spoločenstiev XXXXX spôsobili škodu vo výške 60 €.

Podľa §216 odsek 2 Trestného poriadku je určená všetkým obvineným skúšobná doba v trvaní 15 mesiacov.
Z priloženého spisového materiálu nevyplýva potreba uložiť obvineným v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:

Uznesením povereného policajta OO PZ Moldava nad Bodvou  sp. zn. ORP-161/MO-KS-2013  zo dňa 28. 01. 2013 bolo vznesené obvinenie XXXXX a XXXXX  pre prečin krádeže podľa § 212 ods. 2 písm. d/  Trestného zákona spáchaný vo forme spolupáchateľstva podľa § 20 Tr. zákona, na tom skutkovom základe, ako je uvedené vo výrokovej časti tohto uznesenia.

Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak

a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,

b/ nahradil škodu, ak bola činom spôsobená alebo s poškodeným o jej náhrade uzavrel dohodu alebo urobil iné potrebné opatrenia na jej náhradu,

c/ vzhľadom na osobu obvineného s prihliadnutím na jeho doterajší život a na okolnosti prípadu možno dôvodne takéto rozhodnutie považovať za dostačujúce.

	Po skončení skráteného vyšetrovania poverený policajt predložil na tunajšiu prokuratúru vyšetrovací spis s návrhom na podmienečné zastavenie trestného stíhania obv. XXXXX a obv. XXXXX.

	Po preskúmaní spisového materiálu som zistil, že v priebehu skráteného vyšetrovania boli k veci vypočutí obvinení, svedkovia, ako aj boli zabezpečené na vec sa vzťahujúce listinné dôkazy. Zároveň som zistil, že u obv. XXXXX  a obv. XXXXX sú splnené zákonné podmienky pre podmienečné zastavenie trestného stíhania.

	Trestný zákon za trestný čin, pre ktorý sú obvinení stíhaní, ustanovuje hornú hranicu trestu odňatia slobody do päť rokov.

	Obvinení sa k spáchaniu trestnej činnosti v prípravnom konaní v celom rozsahu priznali, vyhlásili, že spáchali skutok, svoje konanie oľutovali, spôsobenú škodu nahradili v plnom rozsahu a požiadali prokurátora o podmienečné zastavenie trestného stíhania. 

Z príjmového pokladničného dokladu, ktorý je zažurnalizovaný vo vyšetrovacom spise vyplýva, že obvinení dňa 19. 03. 2013 uhradili Združeniu urbaristov a pasienkových a pozemkových spoločenstiev XXXXX škodu v sume 60 €.
Zo správy z miesta trvalého bydliska sú obaja obvinení charakterizovaní kladne.

XXXXX v posledných 10 rokoch nebol súdne trestaný.

XXXXX doposiaľ súdne trestaný nebol.

	Vzhľadom na osobu obvinených a na okolnosti prípadu možno považovať podmienečné zastavenie trestného stíhania s uložením skúšobnej doby v trvaní      15 mesiacov u XXXXX  a obv. XXXXX za dostačujúce.

	Podľa § 217 ods. 1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Aurel Rečičár
prokurátor